খাশোগি হত্যাকে ভয়ঙ্কর ঘটনা আখ্যা দিয়ে মার্কিন প্রেসিডেন্ট ডোনাল্ড ট্রাম্প বলেছেন, ‘এটি আমাদের নজরের বাইরে ছিল না।’ কনস্যুলেট ভবনের ভেতরে খাশোগির হত্যাকাণ্ডকে ‘সম্পূর্ণ অগ্রহণযোগ্য’ বললেও এ নিয়ে সৌদি আবরের পক্ষ থেকে হাজির করা ভাষ্যকে বিশ্বাসযোগ্য ও প্রথম ইতিবাচক পদক্ষেপ আখ্যা দেন তিনি। সাংবাদিকদের বলেন, ‘আমি মনে করি এটা একটা ভাল প্রথম পদক্ষেপ। এটা একটা বড় পদক্ষেপ। এর সঙ্গে অনেক অনেক মানুষ জড়িত আর আমার মনে হয়, এটা বিরাট পদক্ষেপ।’ তবে সৌদি আরবকে ঘনিষ্ঠ বন্ধু রাষ্ট্র আখ্যা দিয়ে, এ ঘটনায় সৌদি আরবের সঙ্গে প্রতিরক্ষা বাণিজ্যের ক্ষেত্রে নিষেধাজ্ঞা আপরোপের সম্ভাবনা নাকচ করেছেন তিনি। তবে নির্মম ওই ঘটনার আন্তর্জাতিক তদন্ত গভীরভাবে পর্ববেক্ষণে রাখার প্রতিশ্রুতি দিয়েছে হোয়াইট হাউস। তারা জানিয়েছে, অবিলম্বে স্বচ্ছ ও যথাযথ প্রক্রিয়ায় তদন্তের মধ্য দিয়ে দোষীদের বিচারের আওতায় আনার পক্ষে ভূমিকা রাখবে।